-
Suɔmi—blɔ nɛ hi pe kulaa (1-13)
13 Ke i kɛ adesahi kɛ hiɔwe bɔfohi a lilɛ tuɔ munyu, se i be suɔmi ɔ, i plɛ pee gɔgɔ nɛ ngɛ pɛe gegeege aloo ayawa nɛ ngɛ jijee kɛkɛ. 2 Nɛ ke i ngɛ gbami nike ní, nɛ i nuɔ laami sanehi nɛ a ngɛ klɔuu ɔ tsuo kɛ nile tsuo sisi, nɛ ke i ngɛ hemi kɛ yemi tsuo nɛ ma nyɛ ma hia yokuhi, se i be suɔmi ɔ, pi nɔ́ ko kulaa ji mi.* 3 Nɛ ke i ngɔɔ níhi nɛ i ngɛ ɔ tsuo kɛ lɛɔ ni kpahi, nɛ ke i ngɔɔ ye nɔmlɔ tso ɔ kɛ haa bɔ nɛ pee nɛ ma nyɛ ma fĩa, se i be suɔmi ɔ, i be he se náe kulaa. 4 Suɔmi toɔ e tsui si, nɛ e mi mi hi. Suɔmi ji hunga. E fĩɛ, e pee we pupuupu, 5 e pee we e ní ngɛ blɔ nɛ e sɛ nɔ,* e fo we lɛ pɛ e nɔ́ mi, e mi mi wui la. E kɛ tɔmi wui e mi. 6 E nya we ngɛ nɔ́ nɛ dɛ he, mohu ɔ, e nyaa ngɛ anɔkuale he. 7 E daa níhi tsuo a nya, e heɔ níhi tsuo yeɔ, e ngɔɔ e hɛ kɛ fɔɔ níhi tsuo a nɔ, e fĩɔ si ngɛ níhi tsuo a mi. 8 Suɔmi se pui gblegbleegble. Se ke gbami nike níhi ngɛ ɔ, a se maa po; ke lilɛhi ngɛ ɔ,* a maa ba nyagbe; ke nile ngɛ ɔ, e se maa po. 9 Ejakaa wa ngɛ nile fã kɛ fã, nɛ wa gbaa fã kɛ fã, 10 se ke nɔ́ nɛ hi kɛ pi si ɔ ba a, nɔ́ nɛ ji fã kɛ fã a se maa po. 11 Benɛ i ji jokuɛ ɔ, jinɛ i tuɔ munyu kaa jokuɛ, i susuɔ ye yi mi kaa jokuɛ, i susuɔ níhi a he kaa jokuɛ; se amlɔ nɛ ɔ nɛ i ba pee nyumu tɛtetsɛ ɔ, i kpa jokuɛwi a ní peemi. 12 Ejakaa amlɔ nɛ ɔ, wa naa níhi kusuu* ngɛ dade ahuhuɛ mi, se jamɛ a be ɔ mi lɛɛ, e maa pee hɛ mi kɛ hɛ mi. Amlɔ nɛ ɔ, i le fã kɛ fã, se jamɛ a be ɔ mi lɛɛ ma le saminya,* kaa bɔ nɛ a le mi saminya a. 13 Se amlɔ nɛ ɔ, ní etɛ nɛ ɔmɛ maa hi si: hemi kɛ yemi, hɛ kɛ nɔ fɔmi, suɔmi; se nɔ́ nɛ pe ní nɛ ɔmɛ tsuo ji suɔmi.